
ACORD 41/2007, DE 7 DE FEBRER, DEL PLE DEL CONSELL DE L’AUDIOVISUAL DE CATALUNYA

RESOLUCIÓ DEL RECURS DE REPOSICIÓ INTERPOSAT PER CANAL 21
ANTECEDENTS

1. El Ple del Consell de l’Audiovisual de Catalunya, va adoptar, en la sessió de 24 de maig de 2006, l’Acord 169/2006, mitjançant el qual incoava un procediment sancionador a CANAL 21, nom comercial de la societat mercantil Guinart Comunicacions, SL, arran de l’incompliment de l’obligació d’arxivar durant un termini de sis mesos tots els programes emesos i d’enregistrar totes les dades relatives a aquests programes, per determinar la certesa i l’abast dels fets susceptibles de constituir una infracció de l’apartat 3 de l’article 19 de la Llei de l’Estat 25/1994, de 12 de juliol, de transposició a l’ordenament jurídic espanyol de la Directiva Televisió sense Fronteres.

2. El 29 de maig, la instructora de l’expedient va dictar el corresponent plec de càrrecs que es va notificar a l’interessat, a qui es va atorgar, a més, un termini de deu dies per formular al·legacions i proposar les proves oportunes de les quals intentés valer-se en aquest expedient. Consta a les actuacions la notificació del plec de càrrecs i el tràmit d’audiència a l’interessat,  en la forma que estableix la Llei 30/1992, de 26 de novembre de règim jurídic de les administracions públiques i del procediment administratiu comú. 

3. Dins del termini atorgat l’interessat va presentar al·legacions al plec de càrrecs. La instructora de l’expedient, desprès d’analitzar-les i valorar-les, va considerar procedent desestimar-les i confirmar els càrrecs imputats, per la qual cosa va formular, el 10 d’octubre, la corresponent proposta de resolució, que va ser notificada a l’interessat el 30 d’octubre 2006, perquè, en el termini de deu dies, pogués fer les al·legacions que considerés adients, de conformitat amb el que estableix l’apartat primer de l’article 14 del Decret 278/1993, de 11 de novembre, del procediment sancionador d’aplicació als àmbits de competència de la Generalitat de Catalunya. El termini atorgat per fer al·legacions finia l’11 de novembre de 2006.

4. El 15 de novembre de 2006, mitjançant l’Acord 320/2006, el Ple del Consell de l’Audiovisual de Catalunya, va declarar l’operador CANAL 21, nom comercial de la societat mercantil Guinart Comunicacions, SL, arran de l’incompliment de l’obligació d’arxivar durant un termini de sis mesos tots els programes emesos i d’enregistrar totes les dades relatives a aquests programes, responsable de la comissió una infracció greu tipificada a l’apartat segon de l’article 20 de la Llei de L’Estat 25/1994, de 12 de juliol i l’imposava una multa de SIS MIL EUROS (6.000€).
5. Ara bé, amb posterioritat a l’aprovació de l’Acord 320/2006, va tenir entrada en aquest Consell un escrit presentat pel senyor Jacinto Romeu Masip, en nom i representació de CANAL 21, SL, mitjançant el qual es donava resposta al tràmit d’al·legacions a la proposta de resolució. Aquest escrit es va presentar davant la Delegació territorial del govern de la Generalitat a Tarragona el dia 10 de novembre de 2006 i, per tant, dins del termini atorgat,  per la qual cosa el Ple del Consell va dictar el 22 de novembre un nou Acord número 327/2006, mitjançant el qual: 1) Deixava sense efecte l’Acord 320/2006, de 15 de novembre, 2) Desestimava les al·legacions formules per l’interessat, 3) Declarava l’operador CANAL 21, nom comercial de la societat mercantil Guinart Comunicacions, SL, responsable de la comissió d’una infracció greu tipificada a l’apartat segon de l’article 20 de la Llei de L’Estat 25/1994, de 12 de juliol, arran de l’incompliment de l’obligació d’arxivar durant un termini de sis mesos tots els programes emesos i d’enregistrar totes les dades relatives a aquests programes, i 4) L’imposava una multa de SIS MIL EUROS (6.000€), 
6. El 12 de gener es va presentar a la Delegació territorial del Govern de la Generalitat a Tarragona un escrit signat pel senyor Jacinto Romeu Masip, en nom i representació de CANAL 21, SL, mitjançant el qual s’interposava un recurs de reposició contra l’Acord 327/2006, de 22 de novembre. L’escrit va tenir entrada en aquest Consell el 22 de gener de 2006 (registre número 713/2007). El recurs es fonamentava bàsicament en els mateixos motius que ja van ser objecte de valoració per aquets Consell, és a dir en l’absència de culpabilitat de la conducta infractora, en la falta de proporcionalitat en l’aplicació de la sanció, i en l’aplicació del principi penal “in dubio pro reo”. També al·legava la caducitat de l’expedient.
FONAMENTS DE DRET

Les tres primeres al·legacions en què l’interessat fonamenta el seu recurs són una mera reproducció de les formulades a la proposta que va formular la instructora de l’expedient, i  que van ser oportunament valorades i desestimades per aquest Ple, en l’Acord 327/2006, de 22 de novembre, de resolució de l’expedient sancionador, motiu pel qual es te per reproduïda en aquest moment la valoració exposada als fonaments de dret establerts en l’Acord esmentat. Únicament afegeix l’interessat que s’ha aplicat a l’àmbit sancionador -on tenen plena eficàcia els principis de dret penal- una norma de caràcter civil-mercantil (Ley Cambiaria y del Cheque) que regula relacions entre particulars.  En aquest sentit s’ha de posar de relleu que la referència a aquesta Llei es va fer a títol d’exemple i de cap manera va ser utilitzada per resoldre cap qüestió de fons relativa a l’expedient sancionador. I es va utilitzar precisament per posar de relleu que, quan en una resolució acte o disposició apareix una diferència entre les quanties remarcades en lletres i en números, i és evident que es tracta d’un error de transcripció al posar en números la quantitat ressenyada en lletres, amb caràcter general la normativa estableix que la quantitat que ha de prevaldre és la que ha quedat transcrita en lletres i no en números.
A l’al·legació quarta sol·licita que es decreti la caducitat i, en conseqüència l’arxiu de l’expedient sancionador. És evident que la intenció de l’interessat en aquesta última al·legació és la de sol·licitar l’arxiu de l’expedient com a fórmula que s’utilitza habitualment als escrits d’al·legacions, per la qual cosa aquesta al·legació ha de ser, igualment, desestimada.
Per tot l’exposat, es considera que les al·legacions de l’interessat han de ser desestimades.

En conseqüència, el Ple del Consell de l'Audiovisual de Catalunya, adopta els següents:
ACORDS

1.- Desestimar el recurs de reposició interposat contra l’Acord 327/2006, de 22  de novembre, del Ple del Consell de l’Audiovisual de Catalunya, de conformitat amb el que s’ha exposat als fonaments jurídics d’aquest Acord i, en conseqüència, confirmar l’Acord esmentat mitjançant el qual es declarava l’operador CANAL 21, nom comercial de la societat mercantil Guinart Comunicacions, SL, responsable de la comissió una infracció greu tipificada a l’apartat segon de l’article 20 de la Llei de L’Estat 25/1994, de 12 de juliol, i se l’imposava una multa de SIS MIL EUROS (6.000€).
2.- Notificar aquests Acords a l’interessat.

Barcelona, 7 de febrer de 2007
Josep Maria Carbonell i Abelló


Dolors Comas d’Argemir i Cendra
President

